EIROPAS KOMISIJA Briselē, 8.11.2021 COM(2021) 685 final KOMISIJAS ZIŅOJUMS EIROPAS PARLAMENTAM UN PADOMEI COSME













Uzņēmumu konkurētspējas un mazo un vidējo uzņēmumu programma (2014.-2020. gads)

























Pārraudzības ziņojums par 2018. gadu



Saturs 1. Ievads 2. Darbības un rezultāti 2018. gadā 2.1. A mērķis — piekļuve finansējumam 2.2 B mērķis — piekļuve tirgiem 2.3 C mērķis — pamatnosacījumu un konkurētspējas uzlabošana 2.4 D mērķis — uzņēmējdarbības un uzņēmējdarbības kultūras veicināšana 3. Atbalsta pasākumi un administratīvie izdevumi 4. Ieguldījums klimata politikas integrēšanas mērķī 5. Secinājumi 6. Pielikums



1.Ievads COSME ir ES programma uzņēmumu, jo īpaši mazo un vidējo uzņēmumu (MVU), konkurētspējas palielināšanai. Programmas pamatā ir 2007.–2013. gada Uzņēmējdarbības un inovāciju programma (EIP), kas tika izveidota saskaņā ar Konkurētspējas un inovāciju pamatprogrammu. Tās mērķis ir optimizēt saikni ar citām ES izdevumu programmām, jo īpaši Eiropas strukturālo un investīciju fondu un pamatprogrammu “Apvārsnis 2020”, kas ietver inovācijas darbības, kuras sākotnēji bija EIP darbības jomā. COSME nodrošina pievienoto vērtību, risinot transnacionālus jautājumus un tirgus nepilnības četrās svarīgākajās jomās: 1.MVU piekļuves finansējumam uzlabošana kapitāla un parāda instrumentu veidā (vismaz 60 % no kopējā budžeta);

2.Piekļuves tirgiem uzlabošana Eiropas Savienībā un ārpus tās (21,5 %); 3.Pamatnosacījumu un konkurētspējas uzlabošana uzņēmumiem, to skaitā MVU (11 %); 4.Uzņēmējdarbības veicināšana (2,5 %). Papildus 28 ES dalībvalstīm COSME 2018. gadā piedalījās šādas valstis: Islande, Albānija, Bosnija un Hercegovina, Kosova*, Melnkalne, Ziemeļmaķedonija, Serbija, Turcija, Armēnija, Moldova un Ukraina. Par COSME īstenošanu kopumā atbild Komisija. Programmas pirmo mērķi īsteno, izmantojot Eiropas Investīciju fondam (EIF) uzticētos finanšu instrumentus. Ar programmas otro, trešo un ceturto mērķi saistīto darbību īstenošana lielā mērā ir deleģēta Eiropas Inovācijas padomes un MVU izpildaģentūrai (EISMEA) (iepriekš — EASME). Konkrētām analīzes un salīdzinošās novērtēšanas darbībām ir paredzēta arī starptautisku organizāciju īstenota netieša pārvaldība. Šajā ziņojumā sniegts pārskats par COSME budžeta izpildi 2018. gadā, kā noteikts regulā. Ņemot vērā to, ka daudzi projekti ilgst vairākus gadus, tika pieņemts lēmums atlikt publicēšanu, lai ziņojumā varētu iekļaut visaptverošus rezultātus un datus. Ziņojumā ir iekļauti atbalsta pasākumi, administratīvie izdevumi, kā arī 2017. un 2018. gadā uzsākto projektu darbības, kā norādīts attiecīgajos projektu dokumentos. 2.Darbības un rezultāti 2018. gadā Kopējais plānotais COSME budžets 2014.–2020. gadam (7 gadi) ir 2,3 miljardi EUR, ieskaitot administratīvās izmaksas. Plānots, ka finanšu saistības pakāpeniski palielināsies līdz 2020. gadam (programmas noslēguma gads). Katram gadam tiek apstiprināta gada darba programma ar papildu atbalsta pasākumiem. COSME budžets tiek izpildīts, pamatojoties uz četrām budžeta pozīcijām ar apropriācijām, kas noteiktas attiecīgajā pārskatītajā finansēšanas lēmumā par 2018. gadu un finansēšanas lēmumā par atbalsta pasākumiem. Pieskaitot trešo valstu iemaksas, neizmantotās iepriekšējā plānošanas perioda apropriācijas un dažādus pārvedumus, 2018. gadam pieejamais budžets bija šāds: a) budžeta pozīcija 02 01 04 01 administratīvajiem izdevumiem: 4 441 204 EUR; b) budžeta pozīcija 02 01 06 01 EASME darbībai: 9 914 421 EUR; c) budžeta pozīcija 02 02 01 visiem pārējiem darbības izdevumiem: 143 007 469 EUR; d) budžeta pozīcija 02 02 02 darbības izdevumiem, kas saistīti ar piekļuvi finansējumam: 277 117 505 EUR. Atbalsta pasākumu finansēšanas lēmumā ir paredzēts ieguldījums 8 538 223 EUR apmērā, kas iekļauts ES 2017. gada vispārējā budžeta pozīcijā 02 02 01. EASME tika deleģēts vidēji 81 % COSME darbību, kas iekļautas darbības budžetā (izņemot piekļuvi finansējumam) . Kopā saistības tika noslēgtas par 97 % no pieejamajiem 434 miljoniem EUR. Vidējais maksājumu izpildes līmenis bija 82 %. 2.1. A mērķis — piekļuve finansējumam COSME regulā ir noteikts, ka vismaz 60 % no kopējā budžeta (1,4 miljardi EUR) būtu jāpiešķir finanšu instrumentiem 2014.–2020. gadam. Darbībām, kas saistītas ar piekļuvi finansējumam, 2018. gadā tika piešķirti 64 % no programmai COSME atvēlētā finansējuma.

Finanšu instrumentiem un papildu darbībām, ieskaitot EBTA un trešo valstu līdzdalību, bija pieejami 277 miljoni EUR. 220 miljoni EUR tika piešķirti aizdevumu garantiju mehānismam (LGF), un 28 miljoni EUR — kapitāla instrumentam izaugsmei (EFG). 2017. gadā papildu darbībām, to skaitā apsekojumam par MVU piekļuvi finansējumam (570 272,46 EUR), MVU informēšanai par piekļuvi ES finansējumam (149 607,50 EUR) un darbsemināriem par banku savienību un kapitāla tirgu savienību (15 000 EUR), tika piešķirti 0,9 miljoni EUR. Kapitāla instruments izaugsmei (EFG) Darbību skaits: EIF parakstīja 7 nolīgumus (3 nolīgumus 2017. gadā, 4 nolīgumus 2018. gadā), galvenokārt par izaugsmes un darbības paplašināšanas fondu izveidi, kā arī par vairākposmu fondu izveidi, 2018. gada beigās kopumā sasniedzot 15 darbības (10 saistītas ar izaugsmes un darbības paplašināšanas posma fondiem, 4 saistītas ar vairākposmu fondiem apvienojumā ar InnovFin kapitāla mehānismu agrīnajam posmam, kas izveidots pamatprogrammā “Apvārsnis 2020”). Paredzamā ieguldījumu kopsumma atbalsttiesīgiem galasaņēmējiem: vairāk nekā 771 miljons EUR (līdz 2018. gada beigām 38 atbalsttiesīgie galasaņēmēji 12 valstīs bija saņēmuši 289 704 756 EUR). Šajā laikposmā EFG sniedza ieguldījumu arī Eiropas mēroga riska kapitāla (RK) “fondu fonda” programmā (VentureEU), kas tika uzsākta, lai novērstu trūkumus RK finansējuma jomā ES. Galvenais saņēmējs bija Axon Partners Group. BCB Medical: uzņēmums, kas tika atbalstīts ar COSME EFG finansējumu Uzņēmuma BCB Medical darbības joma ir lielo datu izmantojums veselības aprūpē. Tas ir izstrādājis programmatūru, kas palīdz pārraudzīt un analizēt ārstēšanu vairāk nekā 80 slimību grupās un ļauj veselības aprūpes sniedzējiem piedāvāt labākus medicīniskos risinājumus. Tā savāc medicīniskos datus no pacientiem pirms ārstēšanas, tās laikā un pēc tās, izmantojot no 500 līdz 3000 datu laukiem par katru pacientu. Jo lielāka būs datubāze, jo precīzāki būs kopīgie modeļi, tāpēc uzņēmuma darbības paplašināšanai un internacionalizācijai bija būtiska nozīme. Lai atvieglotu šo procesu, 2017. gadā BCB Medical saņēma apjomīgu ieguldījumu no Standout Capital, kas ir EIF atbalstīts privātā kapitāla uzņēmums, kurš specializējas tehnoloģiju uzņēmumu izaugsmes posmā. Plašāka informācija par šo uzņēmumu ir pieejama šajā tīmekļa vietnē . Aizdevumu garantiju mehānisms (informācija attiecas uz 2017. un 2018. gadu) Līdz 2018. gada beigām tika parakstīti 117 garantiju nolīgumi ar 93 finanšu starpniekiem (23 jauni nolīgumi parakstīti 2017. gadā, 24 — 2018. gadā) 28 valstīs (24 ES valstīs un 4 trešās valstīs) par kopējo summu 1,2 miljardi EUR un LGF jau bija piešķīris aptuveni 22,8 miljardus EUR 414 739 MVU 27 valstīs. Paredzams, ka 117 darbībām, par kurām līgumi parakstīti līdz 2018. gada beigām, MVU būs pieejami vairāk nekā 36 miljardi EUR. Atbalsts uzņēmumam Opus Online ar COSME LGF aizdevumu Opus Online tika dibināts 2009. gadā, lai reaģētu uz šķēršļiem, ar kuriem saskaras daudzas organizācijas, kas veido un uztur savu klātbūtni tiešsaistē mūsdienu arvien digitalizētākajā pasaulē. Uzņēmuma mērķis ir izstrādāt un attīstīt modernas tīmekļa vietnes un mobilās lietotnes, lai palīdzētu uzņēmumiem pārvērst savas idejas jaudīgos risinājumos. Uzņēmējdarbības paplašināšanas nolūkā Opus vērsās pie KredEx, kas ir EIF finanšu starpnieks, un saņēma ES atbalstītu aizdevumu, ko nodrošināja EIF saskaņā ar Investīciju plānu Eiropai, kura mērķis ir radīt jaunus ieguldījumus, atvieglojot MVU piekļuvi finansējumam. Plašāka informācija par šo uzņēmumu ir pieejama šajā tīmekļa vietnē . Papildu darbības (informācija attiecas uz 2017. un 2018. gadu) Apsekojumā SAFE tiek ievākta informācija par MVU finanšu stāvokli, finansējuma vajadzībām, piekļuvi finansējumam un vēlmēm. Rezultāti tiek publicēti tiešsaistē, un tos var izmantot dalībvalstis, analītiķi, akadēmiskās aprindas un citi. Kopumā 2017. gadā tika aptaujāti 17 532 uzņēmumi 34 valstīs, bet 2018. gadā — 17 848 uzņēmumi 36 valstīs. Komisija arī turpināja atjaunināt un popularizēt tīmekļa vietni Acces2Finance , kas sniedz informāciju MVU par to, kā piekļūt finansējumam no 10 dažādām ES programmām 42 valstīs. Tā arī palīdzēja MVU meklēt ES finansiālo atbalstu tīro tehnoloģiju un klimata jomā saskaņā ar COSME mērķiem, kas saistīti ar klimata pārmaiņām. Tīmekļa lapu skatījumu skaits bija 640 000 2017. gadā un 631 000 2018. gadā. Visbeidzot, darbseminārs par banku savienību un kapitāla tirgu savienību, kas notika 2018. gadā, tika atzīts par veiksmīgu. Tajā piedalījās vairāk nekā 20 ekspertu, kuri palīdzēja izstrādāt virkni ieteikumu. 2.2B mērķis — piekļuve tirgiem

COSME regulā ir noteikts, ka 21,5 % no kopējā budžeta būtu jāparedz piekļuves tirgiem atvieglošanai. MVU darbības internacionalizācijai 2018. gadā tika atvēlēti 75 miljoni EUR. Eiropas Biznesa atbalsta tīkls (EEN) (informācija attiecas uz 2017. un 2018. gadu) Mērķis: sniegt integrētus uzņēmējdarbības atbalsta pakalpojumus uzņēmumiem, kuri vēlas īstenot inovācijas, augt un apzināt iespējas vienotajā tirgū un trešās valstīs. Rezultāti: ·tīkla partnerības pakalpojumi palīdzēja klientiem (MVU) no visām tīkla valstīm noslēgt vairāk nekā 5700 starptautisku partnerības nolīgumu ar ārvalstu uzņēmumiem, ·tīkla konsultatīvā atbalsta pakalpojumi palīdzēja aptuveni 4000 klientu uzlabot konkurētspēju un inovācijas Eiropas līmenī, ·pakalpojumi sniegti vairāk nekā 200 000 MVU gadā, ·digitālie pakalpojumi sasniedza 16,8 miljonus MVU, ·uzlabota Eiropas MVU pakalpojumu kvalitāte, efektivitāte un atbilstība. Turpmākie pasākumi: līdz šim gūtā progresa nostiprināšana; sagatavošanās nākamajam posmam saskaņā ar regulējumu laikposmam pēc 2021. gada. SiMAX Eiropā dzīvo aptuveni 1 miljons nedzirdīgu un 50 miljoni vājdzirdīgu cilvēku. Zīmju valodas izplatība ir ļāvusi lielākam skaitam šo cilvēku nekā jebkad agrāk izmantot vizuālo saturu. Ar Eiropas Biznesa atbalsta tīkla atbalstu Austrijas MVU ir spēris soli tālāk, izstrādājot ekrāna avatāru, kas var pārvērst informāciju zīmju valodā, izmantojot viedos algoritmus. Šī koncepcija — “SiMAX” — ir programmatūras rīks, kas tulko avottekstu, izmantojot leksikas datubāzi, un pēc tam ģenerē avatāru, kurš veic galīgo tulkojumu uz ekrāna. “Nedzirdīgiem cilvēkiem zīmju valoda ir dzimtā valoda,” sacīja SignTime izpilddirektors Dr. Georg Tschare. “Rakstīto tekstu viņiem bieži ir grūti uztvert, tāpēc SiMAX tulko izrunātos vārdus viņiem zināmajā valodā.” Projekta video skatīt šeit . Citas darbības (informācija attiecas uz 2017. un 2018. gadu) Projekta IPA4SME laikā vairāk nekā 400 MVU jau ir guvuši labumu no pakalpojumiem, kas saistīti ar intelektuālā īpašuma pirmsdiagnostiku un patentu aizsardzības pieejamības uzlabošanu inovatīviem ES MVU. Viens no šādiem pakalpojumiem ir bezmaksas intelektuālā īpašuma pirmsdiagnostika ar apstiprinātu intelektuālā īpašuma ekspertu, kurš sniedz individuāli pielāgotu ziņojumu par intelektuālā īpašuma uzņēmējdarbības stratēģiju un ieteikumus par to, kā efektīvi un droši izmantot aktīvus. Tas ir pieejams MVU, kas reģistrēti Austrijā, Dānijā, Francijā, Vācijā, Grieķijā, Īrijā, Itālijā, Latvijā, Nīderlandē, Spānijā un Zviedrijā. Aptuveni 90 % MVU, kas izmantoja šo pakalpojumu, apgalvoja, ka intelektuālā īpašuma pirmsdiagnostikas ziņojums ir noderīgs resurss, lai noteiktu un īstenotu savu intelektuālā īpašuma aizsardzības un valorizācijas stratēģiju, un vairāk nekā 90 % atzina, ka viņi ieteiktu šo pakalpojumu citiem inovatīviem MVU. Lai atbalstītu inovācijai labvēlīgas uzņēmējdarbības vides radīšanu un Eiropas ekonomikas vispārējo konkurētspēju, projektā InnoBroker tika izstrādāts inovācijas iepirkuma starpniekstruktūras (IPB) darbības modelis, kas atvieglo inovatīvu preču un pakalpojumu iepirkumu, nodrošinot kontaktus līgumslēdzēju iestāžu, inovācijas piegādātāju (īpašu uzmanību pievēršot MVU un jaunuzņēmumiem), investoru un pētnieku starpā. Iepazīstināšana ar IPB darbības modeli un galvenajiem izmēģinājuma projektu rezultātiem notika tiešsaistē 2020. gada 30. jūlijā. Ieraksts ir pieejams vietnēs è www.innobrokers.eu un è https://innovation-procurement.org/innobrokers/ .

Intelektuālā īpašuma palīdzības dienesti (informācija attiecas uz 2017. un 2018. gadu) Intelektuālais īpašums ir ļoti svarīgs ES uzņēmumu starptautiskajai konkurētspējai. Nozares, kurās intelektuālā īpašuma tiesībām ir liela nozīme, nodrošina lielāko daļu no ES tirdzniecības ar pārējo pasauli un rada ES ekonomikai tirdzniecības pārpalikumu. MVU paredzētie starptautiskie intelektuālā īpašuma palīdzības dienesti sasniedza darbības mērķus, jo ļoti veiksmīgi darbojās intelektuālā īpašuma palīdzības tālrunis (sniegtas atbildes uz 3202 jautājumiem), tika izstrādāts un atjaunināts plašs uzņēmējiem draudzīgu intelektuālā īpašuma publikāciju klāsts, ar tirdzniecības kameru un citu uzņēmējdarbības starpnieku palīdzību tika īstenota veiksmīga mācību programma, kā arī sniegts intelektuālā īpašuma atbalsts ES MVU, kuri dodas uzņēmumu ekskursijās un piedalās tirdzniecības izstādēs. ES un Japānas Rūpniecības sadarbības centrs Šo centru izveidoja, lai veicinātu ES un Japānas sadarbību rūpniecības, tirdzniecības un ieguldījumu jomā un palīdzētu vadīt un īstenot ES ekonomisko diplomātiju ar Japānu. Darbības mērķis ir uzlabot Eiropas MVU piekļuvi tirgum, konkurētspēju un uzņēmējdarbību. 2018.–2019. gadā centrs organizēja 17 seminārus Japānā un ES, 34 tehnoloģiju atbalsta tīmekļseminārus, 21 atbalsta misiju un divas ES un Japānas uzņēmumu apaļā galda sarunas. Tas sagatavoja ieteikumus un ziņojumus par ES MVU uzņēmējdarbības iespējām Japānas ekonomikā. Tas rīkoja arī 12 mēnešus ilgu praksi Japānā, kurā piedalījās 60 Eiropas studenti. Centra datubāzē ir reģistrēti vairāk nekā 35 000 uzņēmumu. Komisija finansē centra darbību, izmantojot jaunu dotācijas nolīgumu, kas ir spēkā no 2020. gada 1. aprīļa līdz 2022. gada 31. martam. Inovatīvu risinājumu publiskais iepirkums Tā kā publiskajam sektoram var būt liela nozīme, palīdzot uzņēmumiem, jo īpaši MVU, atrast klientus saviem inovatīvajiem produktiem un pakalpojumiem, līdzfinansētajiem projektiem būtu ievērojami jāpalielina to Eiropas MVU īpatsvars, kuriem ir pieejams inovatīvu risinājumu ES publiskais iepirkums. Tiem būtu arī jāpalīdz palielināt informētību par inovāciju iepirkuma priekšrocībām arvien augošam publisko pircēju skaitam. Abi pašreizējie dotāciju nolīgumi stājās spēkā 2020. gada 16. janvārī, un to ilgums ir attiecīgi 40 un 42 mēneši. 2.3C mērķis — pamatnosacījumu un konkurētspējas uzlabošana COSME regulā ir noteikts, ka 11 % no kopējā budžeta būtu jāparedz pamatnosacījumu un konkurētspējas uzlabošanai. 2018. gadā šim mērķim tika piešķirti 33 miljoni EUR. MVU darbības pārskats Tas ir viens no Komisijas galvenajiem instrumentiem, ar ko pārrauga un novērtē valstu ikgadējo progresu Mazās uzņēmējdarbības akta (SBA) īstenošanā. Saskaņā ar SBA rīcības plānā noteiktajiem pasākumiem pārskatā tiek apkopota visaptveroša informācija par MVU darbību ES valstīs un citās partnervalstīs. To veido vispārīgs ziņojums un valstu faktu lapas ar jaunāko informāciju par MVU resursefektivitāti un ekoproduktiem. Šīs darbības rezultāti ir pieejami tiešsaistē GROW ĢD portālā šeit . Uzņēmumu kopas Vairāk pasaules līmeņa uzņēmumu kopu attīstīšana Eiropā palīdzētu uzlabot uzņēmumu, jo īpaši MVU, konkurētspēju, ilgtspēju un resursefektivitāti. Eiropas uzņēmumu kopu sadarbības programmas mērķis ir pastiprināt uzņēmumu kopu sadarbību starp reģioniem un nozarēm un atvieglot MVU piekļuvi uzņēmumu kopām un internacionalizācijas darbībām, izveidojot centru, kas ietver diskusiju forumu, sadarbības platformu, partneru piemeklēšanas pasākumus, spēju veidošanas tīmekļseminārus, politikas pasākumus, informāciju par labu praksi un politiku utt. Programmas mērķis ir arī uzlabot sadarbību, tīklu veidošanu un mācīšanos starp kopu organizācijām un to dalībniekiem, lai padarītu mazajiem un vidējiem uzņēmumiem sniegtos vai tiem novirzītos specializētos un pielāgotos uzņēmējdarbības atbalsta pakalpojumus profesionālākus. Tas palīdzēs stiprināt saiknes starp reģioniem un nozarēm, lai nodrošinātu ilgtspējīgas starpreģionu partnerības un stratēģisko sadarbību specializētās jomās, kas saistītas ar rūpniecības modernizāciju un uzņēmējdarbības vides uzlabošanu. Vieglās rūpniecības inovāciju un tehnoloģiju projekts (ELIIT) Projekts ELIIT palīdz veidot veiksmīgas partnerības starp tekstilizstrādājumu, apģērbu, ādas izstrādājumu un apavu (TCLF) ražošanas nozarēs strādājošajiem MVU un jauno tehnoloģiju piegādātājiem un īpašniekiem. Mērķis ir veicināt tehnoloģiski gatavu risinājumu izmantošanu, lai uzlabotu produktivitāti, vērtības ķēdes integrāciju, resursefektivitāti un radītu jaunus produktus un pakalpojumus ar augstu pievienoto vērtību tirgus nišās. To veido platforma un tīmekļa vietne ar aktīvu kopienu (reģistrēti 204 MVU no 28 valstīm un 180 tehnoloģiju piegādātāji no 24 valstīm). Projekts ir palīdzējis atbalstīt 15 partnerības projektus, sniedzot finansiālu atbalstu un individuāli pielāgotas konsultācijas, un šo partnerību panākumi ir pārsnieguši gaidīto.

Mākslīgais intelekts: kritiski svarīgi rūpnieciskie lietojumi Šā projekta mērķis ir noteikt optimālu rūpniecības politikas pasākumu kopumu (uzņēmējdarbība, finanses, ieguldījumi utt.), kas jāīsteno, lai veicinātu MI lietojumu izstrādi un ieviešanu Eiropas MVU un, visbeidzot, finansiālo ieguvumu Eiropas mazajiem un vidējiem uzņēmumiem. Tas uzrunāja vairāk attiecīgo ieinteresēto personu, nekā tika gaidīts, piemēram, noslēguma konferences (kas notika Briselē 2020. gada 18. un 19. februārī) dalībnieku skaits tika palielināts no 100 līdz 190 (ar vairāk nekā 300 pieteikumu reģistrācijām), neietekmējot budžetu. Trīs projektu ziņojumi ir pieejami šeit: → Tirgus analīze, kritiski svarīgi mākslīgā intelekta lietojumi un izvēršana → Prognožu scenāriji → Politikas pasākumi un ieteikumi Tūrisms Pēc uzaicinājuma iesniegt priekšlikumus nolūkā atbalstīt tematisko tūrismu un izmantot saikni starp tūrismu un kultūras un radošajām nozarēm tika līdzfinansēti septiņi projekti. Šie projekti ir saskārušies ar sarežģījumiem saistībā ar Covid-19 krīzi, kas visos projektos ir novedusi pie izmaiņām un novirzēm. Izpildaģentūra pastāvīgi sazinās ar projektu partneriem un ir atbalstījusi pielāgojumus (gadījumos, kad tie ir reālistiski un dzīvotspējīgi). Koordinatori iesniegs galīgos ziņojumus līdzfinansējuma perioda beigās. Iesaistītie MVU paplašināja savu uzņēmējdarbību, un daži izmantoja savas digitālās prasmes, lai ražotu produktus, kas saistīti ar konkrētu projektu mērķiem (piemēram, spēliskošana projektos TRAMES un MEDRYDIVE un skārientehnoloģija ES projektā UNESCO4ALL TOUR). — Par projektu TRACES interesi izrādīja uzņēmumi no citām kandidātpilsētām (piemēram, Oulo, Somija). — Projektā Fishfest tika radīti īpaši tūrisma produkti nišas teritorijās. — Projektā MAPPAE tika izveidoti multisensorie ceļi, kas saistīti ar ārstniecības un aromātiskajiem augiem, smaržām un smaržvielām. — Lai nodrošinātu ilgtspējīgu tūrismu, projekta CHARM ietvaros tika sagatavots ceļvedis par mazāk zināmiem, bet tikpat gleznainiem un pievilcīgiem Eiropas ciematiem. 2.4D mērķis — uzņēmējdarbības un uzņēmējdarbības kultūras veicināšana COSME regulā ir noteikts, ka 2,5 % no kopējā budžeta būtu jāparedz uzņēmējdarbības un uzņēmējdarbības kultūras veicināšanai. 2018. gadā šim mērķim tika piešķirti 12 miljoni EUR. Sociālās inovācijas tīkli sociālās uzņēmējdarbības vajadzībām Šajā projektā tika pētīta sociālo tīklu nozīme sociālās uzņēmējdarbības veicināšanā un sniegta palīdzība sociālajiem uzņēmējiem piekļūt finansējumam. Tas tika nedaudz mainīts atbilstīgi jaunās Komisijas prioritātēm un saistībā ar Covid-19 krīzi, lai labāk pievērstos atveseļošanās sociālās ekonomikas aspektiem. Projekta rezultāti ir šādi: 12 starptautiski atzītu sociālās ekonomikas zinātnieku pētījumu projekti; ieguldījums sociālās ekonomikas rīcības plānā, ko Komisija plāno pieņemt 2021. gada otrajā pusē; liels virtuāls akadēmisko zinātnieku, sociālo uzņēmēju, riska kapitāla ieguldītāju, politikas veidotāju un praktiķu tīkls visā Eiropā; sociālās ekonomikas zinātniskā konference (2020. gada 24. un 25. novembrī), kas saistīta ar Eiropas Sociālās ekonomikas samitu. Komisija atbalsta arī sociālos apsvērumus publiskajā iepirkumā, īstenojot darbību “Labas prakses apkopošana un izpratnes veicināšana par sociāli atbildīgu publisko iepirkumu” un projektu “Sociālo apsvērumu veicināšana publiskā iepirkuma procedūrās sociālās ekonomikas uzņēmumiem”. PDF formāta dokuments ar 22 labas prakses piemēriem no 12 ES valstīm ir lejupielādējams šeit: Buying for social impact - Good practice from around the EU . “Erasmus jaunajiem uzņēmējiem” Šī shēma ļauj potenciālajiem vai jaundibinātajiem uzņēmējiem sadarboties ar pieredzējušu uzņēmēju citā COSME dalībvalstī. 2017.–2018. gadā tika īstenoti 32 projekti (izmantojot 10 īpašus dotāciju nolīgumus un divus uzaicinājumus iesniegt priekšlikumus), kuru ietvaros 1000 līdz 1500 jaunajiem uzņēmējiem tika piemeklēti partneri pieredzējušāku uzņēmēju vidū. Vairāk nekā 90 % dalībnieku novērtēja šo pieredzes apmaiņu kā veiksmīgu. Skatiet veiksmes stāstus un atsauksmes tīmekļa vietnē www.erasmus-entrepreneurs.eu .

3.Atbalsta pasākumi un administratīvie izdevumi COSME atbalsta pasākumi tiek finansēti no budžeta pozīcijas 02.0201. 2018. gadā atbalsta pasākumiem tika piešķirti 7 miljoni EUR. Tika organizētas konferences un sanāksmes ar ieinteresētajām personām, lai apspriestu problēmas, ar kurām saskaras dažādas rūpniecības nozares. Projekta “Tādu ķīmisko vielu aizstāšana, kuras potenciāli rada bažas” II posma ieteikumi tika iekļauti “MVU stratēģijā ilgtspējīgai un digitālajai Eiropai” (2020. gada 10. marts) un analīzē “Ilgtspēju sekmējoša konceptuāli drošu un ilgtspējīgu ķimikāliju stratēģija” (2020. gada 14. oktobris). Vēl viens svarīgs atbalsta pasākums bija 2018. gada ziņojums par integrāciju un konkurētspēju. Tajā tika analizēti konkurētspējas un integrācijas virzītājfaktori un šķēršļi vienotajā tirgū, koncentrējoties uz MVU uzņēmējdarbības vidi, un pārskatīti dalībvalstu mikroekonomiskie rādītāji. Tas sniedza izejas datus vairākiem Eiropas pusgada informatīvajiem dokumentiem, kas pieejami šeit . Saistītie pamatpētījumi ir publicēti šeit . Vēl viena nozīmīga darbība ir saistīta ar platformu WEGate sievietēm uzņēmējdarbībā . Tās mērķis ir pārveidot e-platformu WeGate, lai palīdzētu atvieglot tīklu veidošanu un labas prakses apmaiņu starp sievietēm uzņēmējām. Kopienā ir 1814 dalībnieki no 43 valstīm. Lielākā daļa no tiem darbojas pakalpojumu un IKT nozarēs, bet ir arī daži dalībnieki no ražošanas nozares (piemēram, tekstilrūpniecības un pārtikas pārstrādes). Pašlaik platformā ir pieejami pieci iedvesmojoši stāsti par sieviešu uzņēmēju darbu Covid-19 krīzes laikā. Administratīvie izdevumi 2018. gadā veidoja 3 % no budžeta. Šī summa sedza pētījumus, ekspertu sanāksmes un informācijas un komunikācijas pasākumus, kā arī Komisijas (GROW ĢD) izdevumus (4 miljonu EUR apmērā), kas saistīti ar IT tīkliem un citu tehnisko un administratīvo palīdzību. EASME darbības budžets bija 9,9 miljoni EUR. 4.Ieguldījums klimata politikas integrēšanas mērķī Programmas COSME ieguldījums klimata politikas integrēšanas mērķī, kas izvirzīts visām Komisijas programmām, tiek lēsts 23,8 miljonu EUR apmērā, kas ir 5 % no finanšu piešķīruma 2018. gadā. Saistībā ar vairākām COSME darbībām, piemēram, aizdevumu garantiju mehānismu, ir grūti izsekot ieguldījumam klimata politikas integrēšanā, neradot papildu administratīvo slogu finanšu starpniekiem un iesaistītajiem MVU, kas ir galasaņēmēji. Tomēr, lai gan Eiropas Biznesa atbalsta tīklam (EEN) nav oficiālu ar klimatu saistītu rezultātu, tas aktīvi palīdz MVU kļūt ilgtspējīgākiem. Ekspertu grupās, kas koncentrējas uz ilgtspējīgu būvniecību, saprātīgu enerģiju, vidi un aprites ekonomiku, ir vairāk nekā 200 EEN darbinieku, un daudzi EEN sasniegumi (piemēram, partnerības nolīgumi un konsultāciju pakalpojumu rezultāti) ir saistīti ar šiem tematiem. Tiek lēsts, ka šo darbību budžets ir aptuveni 14,5 miljoni EUR. 2018.–2019. gada MVU darbības pārskata dalībvalstu faktu lapās ir iekļauti regulāri atjaunināti rādītāji par saikni starp MVU, resursefektivitāti un ekoproduktiem. Arī attiecībā uz projektu “Reģionālās sadarbības tīkli rūpniecības atdzimšanai un modernizācijai” (RECONFIRM) tiek lēsts, ka līdz pat 40 % darbību palīdzēja sasniegt klimata pārmaiņu mērķus, jo sadarbība bija vērsta arī uz zaļajām tehnoloģijām un reģionālajām stratēģijām, kas saistītas ar Komisijas zaļā kursa stratēģiju. Arī darbība “Tādu ķīmisko vielu aizstāšana, kuras potenciāli rada bažas” (II posms) bija pilnībā veltīta klimata politikas integrēšanai. 5.Secinājumi Pilnībā tika izpildīti 97 % no programmas darbības budžeta, atbalstot piekļuvi finansējumam, piekļuvi tirgiem, uzņēmējdarbībai labvēlīgu vidi, konkurētspēju un uzņēmējdarbību. Pārraudzība nodrošināja, ka budžets tika pārdalīts visveiksmīgākajām un vispieprasītākajām darbībām, piemēram, rezerves saraksta projektiem un jo īpaši finanšu instrumentiem. Piekļuve finansējumam bija nozīmīga darbības joma 2018. gadā. Aizdevumu garantiju mehānisma (LGF) ietvaros 2018. gadā tika parakstīti 24 jauni nolīgumi (2017. gadā — 23) par kopējo summu 1,2 miljardi EUR. Finanšu starpnieki atradās 28 valstīs. 414 739 MVU 27 valstīs saņēma finansējumu aptuveni 22,8 miljardu EUR apmērā. Paredzams, ka MVU būs pieejami vairāk nekā 36 miljardi EUR. Tirgus pieprasījums pēc COSME LGF garantijām un pretgarantijām turpina pieaugt, un paredzams, ka mehānisma 2019. gada budžets palielināsies, daļēji pārdalot COSME EFG budžetu un daļēji — palielinot ESIF papildinājumu. EFG nolīgumu parakstīšana aizņem vairāk laika, jo kapitāls ir saistīts ar sarežģītākiem uzticamības pārbaudes un finansējuma piesaistes procesiem. 2018. gada beigās EIF, izmantojot mehānismu, bija ieguldījis 14 fondos par kopējo summu 163,5 miljoni EUR.